初聞思歸鳥憶昨寄崔伯易朱元弼
作者：王令
朝代：宋

paragraphs: 去年春日花盛開，嘗有鳥啼歸去来。
余詩告爾東海志，子笑属我南山杯。
将睎遐踪蹈髙軼，就拔去跡離俗埋。
同時游者最誰上，朱子峭擢凌春材。
門關午景卧正懶，過我呼號如春雷。
鄰驚偷窺婦女怪，婢駭奔走兒童咍。
門開納坐聽論列，笑口侈哆傾胸懷。
寒葅半菽要同飰，韲醤叫乞喧鄰隈。
僧從南浮雲異角，尉解西去遺亭臺。
心争誇漫詰蜒蜿，日樂虛豁留崔嵬。
柳梢黪黪坌晴絮，杏蕚爍爍翻遺埃。
春湖平停照空碧，淮帆曉上攙天桅。
西歸頗阨窮餓久，南泛未免丐乞哀。
朅来随人事卑折，忽自顧影慚低摧。
平時客坐不敢語，苟以唯諾償嫌猜。
胸中糾結浩千萬，到口不吐如横枚。
比来頗自撥俗礙，日傍竹樹良徘徊。
昏昏萬事置不省，知已疏懶心難裁。
一聞春風動啼鳥，猛若重睡忽喚回。
咨嗟歲月急若矢，嘆息無地安蒿莱。
比于見人日加懶，行恐合俗老益乖。
不知飄浮寄兹世，竟亦何計收形骸。
春林沾沾風日好，飛止自便宜爾諧。
何爲猶尚歸不得，世間萬事真悠哉。